b"\n_START_ARTICLE_\nOtro\xc5\xa1ka paraliza\n_START_SECTION_\nZgodovina\n_START_PARAGRAPH_\nOtro\xc5\xa1ko paralizo je kot posebno bolezen prvi prepoznal Jakob Heine leta 1840. Povzro\xc4\x8ditelja, virus otro\xc5\xa1ke paralize (poliovirus), je leta 1908 identificiral Karl Landsteiner. Do konca 19. stoletja ni bilo ve\xc4\x8djih epidemi\xc4\x8dnih izbruhov bolezni, v 20. stoletju pa je postala otro\xc5\xa1ka paraliza ena od najbolj zastra\xc5\xa1ujo\xc4\x8dih otro\xc5\xa1kih bolezni in je povzro\xc4\x8dila \xc5\xa1tevilne smrti in primere ohromelosti. Ohromila je na tiso\xc4\x8de ljudi, zlasti majhne otroke. Do 80-ih let 19. stoletja, ko so se za\xc4\x8dele pojavljati prve epidemije po Evropi, je bolezen tiso\xc4\x8dletja obstajala v endemi\xc4\x8dnem obsegu. Kmalu zatem so se epidemije raz\xc5\xa1irile tudi v ZDA. Leta 1910 je strmo naraslo \xc5\xa1tevilo primerov bolezni v ve\xc4\x8dini sveta in epidemije so postale pogoste, zlasti v mestih v toplih obdobjih leta. Te epidemije, ki so povzro\xc4\x8dile tiso\xc4\x8de ohromitev otrok in odraslih, so strokovnjake spodbudile, da so za\xc4\x8deli iskati u\xc4\x8dinkovito cepivo. To so razvili v 1950. letih. Cepljenje je povzro\xc4\x8dilo upad obolevnosti z ve\xc4\x8d sto tiso\xc4\x8d na okoli tiso\xc4\x8d primerov letno, zahvaljujo\xc4\x8d Iniciativi globalnega izkoreninjanja poliomielitisa (angle\xc5\xa1ko Global Polio Eradication Initiative), ki jo je leta 1988 ustanovil uveljavil konzorcij mednarodnih medvladnih in \xc4\x8dlovekoljubnih organizacij. Cilj tega programa je bila prekinitev \xc5\xa1irjenje povzro\xc4\x8ditelja do leta 2007 tudi v zadnjih dr\xc5\xbeavah z endemsko prisotnim poliovirusom v Afriki in Aziji, kar se \xc5\xbeal ni uresni\xc4\x8dilo. Svetovna zdravstvena organizacija (SZO) je podro\xc4\x8dje Evrope leta 2002 proglasila za prosto poliomielitisa, kar pa je povzro\xc4\x8dilo zanemarjanje cepljenja in slabitev nadzora. Po ocenah je danes do 12 milijonov otrok v Evropi necepljenih. Slovenija spada med dr\xc5\xbeave z manj\xc5\xa1im tveganjem obolenja.\n_START_SECTION_\nPrena\xc5\xa1anje\n_START_PARAGRAPH_\nOtro\xc5\xa1ka paraliza je zelo nalezljiva bolezen, ki se s stikom med ljudmi zlahka prena\xc5\xa1a. Na endemi\xc4\x8dnih obmo\xc4\x8djih lahko divji poliovirusi oku\xc5\xbeijo pravzaprav celotno prebivalstvo. V obmo\xc4\x8djih zmernega podnebja se pojavlja sezonsko; prena\xc5\xa1anje dose\xc5\xbee vrh poleti in jeseni. V tropskih predelih sezonsko gibanje ni izrazito. \xc4\x8cas od oku\xc5\xbebe do nastopa prvih simptomov (inkubacijska doba) zna\xc5\xa1a od 6 do 20\xc2\xa0dni; najve\xc4\x8dji mo\xc5\xbeni razpon je od 3 do 35\xc2\xa0dni. Virusni delci so v stolici prisotni \xc5\xa1e ve\xc4\x8d tednov po za\xc4\x8detni oku\xc5\xbebi. Bolezen se prena\xc5\xa1a predvsem po fekalno-oralni poti, z zau\xc5\xbeitjem oku\xc5\xbeene vode ali hrane. Ob\xc4\x8dasno je prenos tudi oralno-oralni, kar je pomembno zlasti v predelih z dobro higieno. Bolnik je najbolj ku\xc5\xbeen v \xc4\x8dasu od 7 do 10 dni pred nastopom simptomov in od 7 do 10 dni po njem, vendar je prenos oku\xc5\xbebe mo\xc5\xbeen \xc5\xa1e dolgo pozneje, saj se virus v blatu in v slini zadr\xc5\xbeuje ve\xc4\x8d tednov._NEWLINE_Dejavniki, ki pove\xc4\x8dujejo tveganje za oku\xc5\xbebo oziroma verjetnost hude oblike bolezni, so imunska pomanjkljivost, nedohranjenost, tonzilektomija (odsranitev mandljev), telesna dejavnost takoj po nastopu ohromitve, po\xc5\xa1kodba mi\xc5\xa1ice z intramuskularno injekcijo cepiva ali zdravila in nose\xc4\x8dnost. Virus sicer lahko prehaja posteljico, vendar ni dokazov, da bi bil pri oku\xc5\xbebi ali cepljenju matere plod lahko prizadet. Posteljico prehajajo tudi materina protitelesa, kar za plod pomeni pasivno za\xc5\xa1\xc4\x8dito pred oku\xc5\xbebo s poliovirusom v \xc4\x8dasu nose\xc4\x8dnosti in \xc5\xa1e prvih nekaj mesecev po rojstvu._NEWLINE_V redkih primerih lahko bolezen prenese na drugega \xc4\x8dloveka tudi posameznik, ki je prejel oralno Sabinovo cepivo \xe2\x80\x93 gre za t. i. cepljenju pridru\xc5\xbeeno obliko oku\xc5\xbebe. Cepivo namre\xc4\x8d ni popolno; sicer je pripravljeno na na\xc4\x8din, da se zmanj\xc5\xa1a virulentnost oslabljenih virusov v cepivu, po drugi strani pa, da se ohrani njegova u\xc4\x8dinkovitost. Obstaja majhna mo\xc5\xbenost mutacije virusa, ki povzro\xc4\x8di pri prejemniku cepiva akutno ali kroni\xc4\x8dno oku\xc5\xbebo, hkrati pa lahko prenese virus na drugega \xc4\x8dloveka. Verjetno bo v prihodnje v svetu ve\xc4\x8d primerov cepljenju pridru\xc5\xbeene oblike otro\xc5\xa1ke ohromelosti kot oku\xc5\xbebe z divjim tipom virusa. Zato obstaja tudi te\xc5\xbenja, da bi se oralno Sabinovo cepivo opustilo, takoj ko bodo to omogo\xc4\x8dale okoli\xc5\xa1\xc4\x8dine.\n_START_SECTION_\nKlini\xc4\x8dna slika\n_START_PARAGRAPH_\nPri okoli 90\xc2\xa0% bolnikov se simptomi ne pojavijo. Raznovrstni simptomi se lahko pojavijo, kadar virus zaide v krvni obtok. Pri okoli 1\xc2\xa0% bolnikov virus zaide v osrednje \xc5\xbeiv\xc4\x8devje, kar povzro\xc4\x8di mi\xc5\xa1i\xc4\x8dno oslabelost in akutno ohlapno ohromelost. Nastopijo lahko razli\xc4\x8dne oblike ohromelosti, odvisno od prizadetih \xc5\xbeivcev. Najpogostej\xc5\xa1a je oku\xc5\xbeba hrbtenja\xc4\x8de. Ta se ka\xc5\xbee kot asimetri\xc4\x8dna ohromelost, ki prizadene zlasti noge. Pri bulbarnem poliomielitisu (okvari motori\xc4\x8dnih jeder mo\xc5\xbeganskih \xc5\xbeivcev v podalj\xc5\xa1ani hrbtenja\xc4\x8di) se pojavi ohromelost mi\xc5\xa1ic, ki jih o\xc5\xbeiv\xc4\x8dujejo ti \xc5\xbeivci. Bulbospinalna oku\xc5\xbeba je kombinacija obeh oblik (prizadeti so hrbtenja\xc4\x8da in jedra mo\xc5\xbeganskih \xc5\xbeivcev).\n_START_SECTION_\nZdravljenje\n_START_PARAGRAPH_\nSpecifi\xc4\x8dnega zdravljenja za otro\xc5\xa1ko ohromelost ne poznamo. Podporno zdravljenje ob pojavu simptomov vklju\xc4\x8duje laj\xc5\xa1anje bole\xc4\x8din in umetno predihavanje ob dihalnem zastoju bolnika. Potrebna je dobra fizioterapija in v\xc4\x8dasih uporaba opornic ali celo ortopedska operacija.\n_START_SECTION_\nSeverna in Ju\xc5\xbena Amerika\n_START_PARAGRAPH_\nV obeh Amerikah so izkoreninjenje otro\xc5\xa1ke ohromelosti razglasili leta 1994.\n_START_SECTION_\nZahodnopacifi\xc5\xa1ke dr\xc5\xbeave\n_START_PARAGRAPH_\nLeta 2000 so izkoreninjenje razglasili v 37 zahodnotihomorskih dr\xc5\xbeavah, vklju\xc4\x8dno s Kitajsko in Avstralijo. Na Kitajskem so ponovni izbruh bolezni zabele\xc5\xbeili septembra 2011, in sicer z virusnim sevom, ki je sicer prisoten v sosednjem Pakistanu.\n_START_SECTION_\nEvropa\n_START_PARAGRAPH_\nV Evropi so izkoreninjenje bolezni razglasili leta 2002, vendar je 1. septembra 2015 SZO potrdila primera cepljenju pridru\xc5\xbeene otro\xc5\xa1ke paralize poliovirusa tipa 1.\n_START_SECTION_\nJugovzhodna Azija\n_START_PARAGRAPH_\nZadnji primer otro\xc5\xa1ke ohromelosti v regiji jugovzhodne Azije so zabele\xc5\xbeili januarja 2011 v Indiji. Odtlej niso poro\xc4\x8dali o novih primerih oku\xc5\xbebe in SZO je Indijo februarja 2012 umaknila iz seznama dr\xc5\xbeav z endemi\xc4\x8dnim pojavljanjem bolezni, s pripombo, da lahko za Indijo ponovno razglasijo izkoreninjenje otro\xc5\xa1ke ohromelosti, \xc4\x8de se nov primer ne bo pojavil v nadaljnjih dveh letih. 27. 3. 2014 je SZO objavila izkoreninjenje otro\xc5\xa1ke ohromelosti v jugovzhodni Aziji, vklju\xc4\x8dno z Indijo (poleg Banglade\xc5\xa1a, Butana, Severne Koreje, Indonezije, Maldivov, Mjanmarja, Nepala, \xc5\xa0rilanke, Tajske in Vzhodnega Timorja). Z uvrstitvijo omenjenih dr\xc5\xbeav na seznam dr\xc5\xbeav brez otro\xc5\xa1ke ohromelosti \xc5\xbeivi 80\xc2\xa0% svetovnega prebivalstva na obmo\xc4\x8djih, kjer je oku\xc5\xbeba s poliovirusom izkoreninjena.\n_START_SECTION_\nSirija\n_START_PARAGRAPH_\nV Siriji je zaradi motenega programa cepljenja otrok med dr\xc5\xbeavljansko vojno ponovno pri\xc5\xa1lo do pojava oku\xc5\xbeb z otro\xc5\xa1ko ohromelostjo; prvi primeri so se verjetno pojavili leta 2012. Svetovna zdravstvena organizacija je pojav bolezni v tej dr\xc5\xbeavi uradno potrdila leta 2013. V oktobru in novembru 2013 so uradno zabele\xc5\xbeili 15 primerov oku\xc5\xbebe v mestu Deir ez-Zor, kasneje pa \xc5\xa1e en primer v Damasku in enega v Alepu. \xc5\xa0lo je za prve primere otro\xc5\xa1ke ohromelosti v Siriji po letu 1999. Zdravniki in mednarodne agencije za javno zdravje so v Siriji od za\xc4\x8detka vojne skupno poro\xc4\x8dali o ve\xc4\x8d kot 90 primerih bolezni._NEWLINE_Maja 2014 je Svetovna zdravstvena organizacija opredelila ponovno \xc5\xa1irjenje otro\xc5\xa1ke ohromelosti kot gro\xc5\xbenjo mednarodnih razse\xc5\xbenosti za javno zdravje. V Siriji je potekala kampanja cepljenja dejansko v \xc4\x8dasu vojnih spopadov in umrlo je ve\xc4\x8d posameznikov, ki so opravljali cepljenje, vseeno pa jim je uspelo pove\xc4\x8dati stopnjo precepljenosti na predvojno raven. Od januarja 2014 niso poro\xc4\x8dali o nobenem novem primeru oku\xc5\xbebe, kampanja cepljenja pa se nadaljuje. Posebna pozornost je namenjena tudi v Irak in morebitnem tamkaj\xc5\xa1njem \xc5\xa1irjenju virusa.\n_START_SECTION_\nAfrika\n_START_PARAGRAPH_\nLeta 2003 so v severnem predelu Nigerije, kjer se sicer otro\xc5\xa1ka ohromelost ni ve\xc4\x8d pojavljala, izdali verski odlok, ki je prepovedal cepljenje zaradi prepri\xc4\x8danja, da cepivo proti poliomielitisu povzro\xc4\x8da neplodnost. Posledi\xc4\x8dno se je bolezen ponovno pojavila ter se raz\xc5\xa1irila v nekatere sosednje dr\xc5\xbeave. Leta 2013 so napadalci na motornih vozilih umorili devet zdravstvenih delavcev, ki so izvajali cepljenje. Lokalni voditelji, tudi verski, in pre\xc5\xbeiveli po oku\xc5\xbebi z virusom otro\xc5\xa1ke ohromelosti so o\xc5\xbeivili cepilno kampanjo in od julija 2014 niso zabele\xc5\xbeili novih primerov oku\xc5\xbebe. SZO je septembra 2015 Nigerijo umaknila iz seznama endemi\xc4\x8dnih dr\xc5\xbeav in \xc4\x8de se do leta 2017 ne bodo pojavili novi primeri, bodo razglasili izkoreninjenje bolezni._NEWLINE_Leta 2013 je ameri\xc5\xa1ki Center za nadzor bolezni prejel prijavo 183 primerov oku\xc5\xbebe v Somaliji, 14 primerov v Keniji in 8 primerov v Etiopiji, v letu 2015 pa v Afriki ni bilo prijavljenega primera oku\xc5\xbebe z divjim tipom virusa.. A case of circulating vaccine-derived poliovirus (cVDPV) type 2 was detected in Siguiri in Guinea's Kankan region, in August 2014. Septembra 2015 je SZO potrdil primer cepljenju pridru\xc5\xbeene oku\xc5\xbebe v Maliju.\n_START_SECTION_\nAfganistan in Pakistan\n_START_PARAGRAPH_\nAfganistan in Pakistan predstavljata edini obmo\xc4\x8dji v svetu, kjer se \xc5\xa1e vedno pojavljajo primeri oku\xc5\xbebe z divjim tipom virusa. Zaradi dr\xc5\xbeavne podpore cepljenju pa na sre\xc4\x8do \xc5\xa1tevilo primerov upada in leta 2015 so na\xc5\xa1teli le \xc5\xa1e 19 primerov._NEWLINE_V Pakistanu so leta 2015 na\xc5\xa1teli 53 primerov, kar je ve\xc4\x8d kot v katerikoli drugi dr\xc5\xbeavi. Cepljenje v dr\xc5\xbeavi ovirajo lokalni spori in organizacijske te\xc5\xbeave. V letih 2013 in 2014 so v Pakistanu umorili 66 posameznikov, ki so izvajali cepljenje. V letu 2015 je sicer \xc5\xa1tevilo primerov bolezni upadlo za 70\xc2\xa0%, kar je med drugim posledica visoke denarne podpore Zdru\xc5\xbeenih arabskih emiratov za namene cepljenja ve\xc4\x8d kot desetih milijonov otrok, sprememb v voja\xc5\xa1ki situaciji ter zapornih kazni napadalcev zdravstvenih delavcev.\n_START_SECTION_\nSlovenija\n_START_PARAGRAPH_\nNa Slovenskem se je otro\xc5\xa1ka ohromelost pojavila prvi\xc4\x8d leta 1946. Epidemije te infekcijske bolezni so bile v Sloveniji v letih 1956, 1957 in 1958. Skupaj je zbolelo 393 oseb, umrlo pa jih je 41. Leta 1956 so na Infekcijski kliniki v Ljubljani zdravili kar 251 bolnikov. Zadnja epidemija otro\xc5\xa1ke paralize pri nas je bila leta 1978, ko je obolelo je devet otrok iz \xc5\xa1estih razli\xc4\x8dnih ob\xc4\x8din, ve\xc4\x8dinoma nepopolno cepljenih ali necepljenih.\n_START_SECTION_\nPrepre\xc4\x8devanje\n_START_PARAGRAPH_\nNaju\xc4\x8dinkovitej\xc5\xa1i na\xc4\x8din prepre\xc4\x8devanja otro\xc5\xa1ke ohromelosti je vzdr\xc5\xbeevanje visokega dele\xc5\xbea cepljenih v skupnosti. Enders, Weller in Robbins so leta 1949 prvi\xc4\x8d uspeli vzgojiti viruse na tkivnih kulturah opi\xc4\x8djih in \xc4\x8dlove\xc5\xa1kih celic, kar je bil temelj za u\xc4\x8dinkovito za\xc5\xa1\xc4\x8dito proti virusnim boleznim. Tako je leta 1954 Jonas Salk odkril inaktivirano cepivo, Albert Sabin pa leta 1957 pa \xc5\xbeivo cepivo proti otro\xc5\xa1ki paralizi. Leta 1957 je bilo cepljenje proti otro\xc5\xa1ki ohromelosti uvedeno tudi v Sloveniji. Sprva so uporabljali inaktivirano Salkovo cepivo, od leta 1961 pa oralno atenuirano Sabinovo cepivo. Cepljenje je v Sloveniji leta 1964 postalo obvezno. Od leta 2003 v Sloveniji cepijo otroke vseh starostnih Skupin s Salkovim inaktiviranim cepivom. Cepljenje proti otro\xc5\xa1ki ohromelosti je v Sloveniji vklju\xc4\x8deno v obvezni program cepljenja. Tako pred boleznijo za\xc5\xa1\xc4\x8ditimo \xc5\xbee majhne otroke v prvem letu starosti, ko dobijo prve tri odmerke kombiniranega cepiva proti davici, mrtvi\xc4\x8dnem kr\xc4\x8du (tetanusu), oslovskemu ka\xc5\xa1lju, hemofilusu influence b in otro\xc5\xa1ki paralizi  (prvi odmerek kombiniranega cepiva prejme otrok pri dveh mesecih starosti, drugi odmerek pri 4 do 5 mesecih, tretji odmerek po 6 mesecih starosti). Zadnji, \xc4\x8detrti odmerek prejmejo otroci pri starosti od 12 do 24 mesecev."